b"\n_START_ARTICLE_\nHorta de Gandia\n_START_PARAGRAPH_\nL'Horta de Gandia \xc3\xa9s una comarca natural i hist\xc3\xb2rica del Pa\xc3\xads Valenci\xc3\xa0 que actualment forma, juntament amb la Valldigna, la comarca de la Safor. Est\xc3\xa0 formada per una plana costanera de dip\xc3\xb2sits quaternaris que va des del tram final del riu de Xeraco i el mass\xc3\xads del Mond\xc3\xbaber, fins a la serralada del Circ de la Safor, a la Serra de Mustalla i els cursos baixos dels rius Gallinera, Bullent i Dels Racons, a la Marjal de Pego-Oliva. Amb 127.555 habitants (INE 2005), el centre neur\xc3\xa0lgic \xc3\xa9s la ciutat de Gandia, centre de tots els serveis administratius i econ\xc3\xb2mics de la comarca. La densitat de nuclis poblacionals de l'Horta de Gandia, \xc3\xa9s hereva de les alqueries musulmanes de l'edat mitjana i, excepte Gandia, nom\xc3\xa9s Oliva (que localment forma un mercat agrari propi) ha assolit hist\xc3\xb2ricament un creixement important de poblaci\xc3\xb3 (fou el centre del Comtat d'Oliva). Nom\xc3\xa9s sis municipis de vint-i-cinc que formen la subcomarca, amb Gandia i Oliva, superen els 3.000 habitants (Xeraco, Bellreguard, la Font d'en Carr\xc3\xb2s i Vilallonga)."